KOMISJONI ARVAMUS, mis on esitatud Euroopa Liidu toimimise lepingu artikli 294 lõike 7 punkti c alusel ning mis käsitleb Euroopa Parlamendi esildatud muudatusi nõukogu seisukohas järgmise ettepaneku kohta: EUROOPA PARLAMENDI JA NÕUKOGU DIREKTIIV, millega muudetakse direktiivi 2001/18/EÜ seoses liikmesriikide võimalusega piirata või keelata oma territooriumil GMOde kasvatamist /* COM/2015/083 final - 2010/0208 (COD) */





2010/0208 (COD) KOMISJONI ARVAMUS, mis on esitatud Euroopa Liidu toimimise lepingu artikli 294 lõike 7 punkti c alusel ning mis käsitleb Euroopa Parlamendi esildatud muudatusi nõukogu seisukohas järgmise ettepaneku kohta: EUROOPA PARLAMENDI JA NÕUKOGU DIREKTIIV, millega muudetakse direktiivi 2001/18/EÜ seoses liikmesriikide võimalusega piirata või keelata oma territooriumil GMOde kasvatamist 1. Sissejuhatus Euroopa Liidu toimimise lepingu artikli 294 lõike 7 punktis c on sätestatud, et komisjon peab esitama arvamuse Euroopa Parlamendi teisel lugemisel tehtud muudatusettepanekute kohta. Komisjon esitab allpool oma arvamuse Euroopa Parlamendi muudatusettepanekute kohta. 2. Taustteave Ettepaneku Euroopa Parlamendile ja nõukogule edastamise kuupäev: || 14. juuli 2010 Euroopa Majandus- ja Sotsiaalkomitee arvamuse kuupäev: || 9. detsember 2010 Euroopa Parlamendi arvamuse kuupäev, esimene lugemine: || 5. juuli 2011 Muudetud ettepaneku edastamise kuupäev: || [*] Nõukogu seisukoha vastuvõtmise kuupäev, esimene lugemine**: || 23. juuli 2014 Euroopa Parlamendi arvamuse kuupäev, teine lugemine: || 13. jaanuar 2015 * Komisjon ei koostanud muudetud ettepanekut, vaid esitas oma arvamuse parlamendi muudatusettepanekute kohta teatises „Commission Communication on the action taken on opinions and resolutions adopted by Parliament at the July 2011 part-session” (dokument SP(2011)8072), mis saadeti Euroopa Parlamendile 8. septembril 2011. ** Komisjon esitas oma seisukoha nõukogu muudatusettepanekute kohta komisjoni teatises, „milles käsitletakse nõukogus esimesel lugemisel võetud seisukohta, eesmärgiga võtta vastu Euroopa Parlamendi ja nõukogu direktiiv, millega muudetakse direktiivi 2001/18/EÜ seoses liikmesriikide võimalusega piirata või keelata oma territooriumil GMOde kasvatamist” (COM(2014) 570 (final)), mis saadeti Euroopa Parlamendile 10. septembril 2014. 3. Ettepaneku eesmärk Euroopa Liit (EL) on vastu võtnud põhjaliku õigusraamistiku, millega antakse luba toodetele, mis koosnevad või on saadud geneetiliselt muundatud organismidest (GMOd). Loa andmise menetlus hõlmab GMOde kasutamist toidus ja söödas, tööstuslikus tootmises ja kasvatamises ning GMOdest saadud toodete kasutamist toidus ja söödas. Euroopa Liidu loasüsteemi eesmärk on vältida GMOde kahjulikku mõju inimeste ja loomade tervisele ning keskkonnale, luues samal ajal nende toodete siseturu. GMOdele loa andmine enne nende turule laskmist on sätestatud kahes õigusaktis: direktiivis 2001/18/EÜ geneetiliselt muundatud organismide tahtliku keskkonda viimise kohta[1] ning määruses (EÜ) nr 1829/2003 geneetiliselt muundatud toidu ja sööda kohta[2]. Mõlema õigusaktiga on kehtestatud teaduslikel argumentidel põhinevad standardid, et hinnata potentsiaalset ohtu inimeste ja loomade tervisele ning keskkonnale, samuti märgistamisnõuded. Lisaks on määruses (EÜ) nr 1830/2003[3] sätestatud eeskirjad GMOde jälgitavuse ja märgistuse kohta ning GMOdest saadud toidu ja sööda jälgitavuse kohta. 2009. aasta märtsis lükkas nõukogu tagasi komisjoni ettepaneku, millega nõuti, et Austria ja Ungari tunnistaksid kehtetuks oma siseriiklikud kaitsemeetmed, sest Euroopa Toiduohutusameti (EFSA) hinnangul ei olnud vajalikku teaduslikku alust, nagu on nõutud ELi õigusaktides. Seejärel palus 13 liikmesriiki[4] komisjonil valmistada ette ettepanekud, mis annaksid liikmesriikidele vabaduse ise otsustada GMOde kasvatamise üle[5]. Selleks et ühendada teadusel põhinev ELi lubade andmise menetlus liikmesriikide vabadusega otsustada, kas nad soovivad kasvatada oma territooriumil geneetiliselt muundatud põllukultuure või mitte, võttis komisjon 2010. aasta juulis vastu selle seadusandliku ettepaneku. Sellega nähakse ette GMOsid käsitlevas ELi õigusraamistikus õiguslik alus, mis võimaldab liikmesriikidel piirata või keelata kogu oma territooriumil või osal sellest selliste GMOde kasvatamist, mis ELi tasandil on loa saanud. Sellised keelud või piirangud peavad põhinema muul kui ELi loasüsteemi kohasel keskkonna- ja terviseohu hinnangul. 4. Komisjoni arvamus Euroopa Parlamendis teisel lugemisel tehtud muudatusettepanekute kohta Euroopa Parlament hääletas teisel lugemisel tervikteksti poolt, mis sisaldab mitut nõukogus esimesel lugemisel vastuvõetud seisukoha tekstis tehtavat muudatust. Terviktekst on Euroopa Parlamendi, nõukogu ja komisjoni vahel peetud läbirääkimiste tulemus. Komisjon nõustub kõigi Euroopa Parlamendis vastu võetud muudatusettepanekutega. [1] EÜT L 106, 17.4.2001, lk 1. [2] ELT L 268, 18.10.2003, lk 1. [3] ELT L 268, 18.10.2003, lk 24. [4] Austria, Bulgaaria, Iirimaa, Kreeka, Küpros, Leedu, Luksemburg, Läti, Madalmaad, Malta, Poola, Sloveenia ja Ungari. [5] Vastavad arutelud toimusid nõukogu istungitel 2. märtsil, 23. märtsil ja 25. juunil 2009.